**FIȘĂ TEHNICĂ**

**ADER 1.1.1. - Îmbunătăţirea structurii soiurilor de grâu de toamnă în sudul și estul țării prin crearea și introducerea de soiuri cu producţie mai mare şi mai stabilă în condiţiile schimbãrilor climatice şi cu calitate corespunzãtoare cerinţelor pieţei**

**CONTRACTOR - INCDA Fundulea**

În urma unei caracterizări complete a materialului biologic, din punct de vedere agronomic, testat atât în condiţii naturale (la toţi cei 5 parteneri), cât şi în condiţii artificiale (la CP) s-au ales **genitori potriviţi** pentru încrucişarile viitoare care au ca scop creşterea variabilităţii genetice şi de asemenea **creşterea continuă a progresului genetic**.

În ce priveşte **diseminarea rezultatelor**- au fost înfiinţate **loturi demonstrative** atât la fiecare partener, cât şi în tară; au fost publicate articole ştiinţifice cu date obţinute în cadrul proiectului, în reviste de specialitate.

Pe perioada de desfăşurare a proiectului, au fost predate la ISTIS în vederea **omologării**, **3 linii de grâu**, şi anume: **FDL Concurent şi FDL Consecvent şi FDL Darnic**.

S-au analizat 200 hibrizi F1 din care au fost selectati 150 şi 100 combinaţii hibride F2 din care au fost alese 70, pentru avansarea acestora în următoarele verigi ale programului de ameliorare.

Conform datelor oficiale ISTIS**, linia de grâu FDL Consecvent**, cu un spor mediu de producţie pe ultimii 3 ani, de 13% faţă de soiul martor Glosa, în zona Moldovei şi Transilvaniei, respectiv cu producţia medie de 7834 kg/ha şi un spor de 10% fată de soiul Glosa în zona generala, respectiv cu producţia medie de 7620 kg/ha, a primit raport favorabil în ce priveşte testul DUS (distinctie, uniformitate, stabilitate) şi **va fi omologată în primăvara acestui an (2024)**.

 În cadrul proiectului, linia **FDL Consecvent** a obţinut un spor de producţie de 14%, în medie pe cele 4 condiţii de testare de la Fundulea şi un spor de 4,4% faţă de media experienţei, în medie pe toate centrele şi condiţiile de testare din sudul ţării, cu o amplitudine de variaţiei a producţiei de la 5659 kg/ha (semănat în epocă târzie la Fundulea) la 8362kg/ha (la Caracal), producţia medie fiind de 6423 kg/ha. În nordul ţării, la Secuieni, a dat un spor de producţie, în medie pe cele două conditii de fertilizare de 7,7%, cu o producţie medie de 8947 kg/ha. Conţinutul mediu de proteine a fost de 14,2%. A prezentat valori ale MH de 78-80 kg/hl.

În paralel, au fost înfiinţate **nuclee de sămânţa** **amelioratorului** din această linie, pe o suprafaţă de 1ha, în toamna anului 2023, astfel încât după omologare să avem sămânţă disponibilă pentru fermieri într-un timp cât mai scurt.